16.6.2023
MT
Il-Ġurnal Uffiċjali tal-Unjoni Ewropea
C 214/163 Il-Ħamis 19 ta’ Jannar 2023
42.
Jenfasizza li r-reviżjoni li għaddejja bħalissa tar-Regolament (KE) Nru 1224/2009 dwar il-kontroll tas-sajd għandha tirrispetta l-karatteristiċi speċjali tal-attività tas-sajd fuq skala żgħira u mhux tgħabbiha żżejjed bil-burokrazija, b'mod partikolari fir-rigward tal-ġeolokalizzazzjoni jew it-trażmissjoni elettronika tad-data dwar il-qabdiet; jitlob li jkun hemm sistema ta' kontroll imfassla b'mod speċifiku u adattata għar-realtà u d-diversità tal-flotta kostali fuq skala żgħira, inkluż il-ġbir tal-frott tal-baħar bil-qoxra u s-sajd mingħajr bastimenti, li fiha l-proporzjonalità u approċċ gradwali huma kruċjali;
43.
Iqis li d-diversifikazzjoni tal-attivitajiet fl-ekonomija blu sostenibbli usa' hija importanti, u din tinvolvi t-tisħiħ tal-kultura tal-komunitajiet, il-promozzjoni ta' prodotti sekondarji u prodotti tas-sajd li, filwaqt li għandhom potenzjal, ma għandhom l-ebda valur kummerċjali; iqis, madankollu, li tali attivitajiet m'għandhomx jikkompromettu l-attività tas-sajd jew id-drittijiet storiċi tas-sajjieda għall-baħar;
44.
Jemmen li l-użu tal-ispazju marittimu għal żoni oħra ta' sfruttament ekonomiku m'għandux jikkomprometti d-drittijiet storiċi tas-sajd; iqis li s-sajd fuq skala żgħira għandu jiġi integrat bis-sħiħ fl-ippjanar strateġiku ta' dawn il-politiki; jemmen li teżisti sitwazzjoni simili fl-ilmijiet interni, fejn is-sajd fuq skala żgħira jiffaċċja kunflitti dejjem akbar dwar l-użu tar-riżorsi u tal-ilma ħelu, li jikkompetu ma' industriji li għandhom impatt negattiv fuq il-ħabitats riparji u r-riżorsi tal-ħut;
45.
Jisħaq li l-isfidi soċjoekonomiċi u ambjentali li jirriżultaw mill-ġestjoni taż-żoni marini protetti joffru soluzzjoni potenzjali għar-rikonċiljazzjoni tal-objettivi ta' konservazzjoni u ta' sostenibbiltà minn naħa waħda bl-integrazzjoni tas-settur tas-sajd fuq skala żgħira fid-deċiżjonijiet ta' ġestjoni fiż-żoni marini protetti u madwarhom min-naħa l-oħra; jistieden, f'dan ir-rigward, lill-Kummissjoni u lill-Istati Membri jiżviluppaw approċċi parteċipatorji għall-ġestjoni taż-żoni marini protetti, abbażi ta' data bijoloġika u soċjoekonomika fformulata, implimentata u riveduta b'mod konġunt flimkien mal-prattikanti taż-żoni marini protetti, il-partijiet ikkonċernati u s-settur tas-sajd fuq skala żgħira; jistieden lill-Kummissjoni u lill-Istati Membri jikkunsidraw l-iżvilupp ta' prattiki ta' ġestjoni parteċipattiva, anke bil-ħsieb li jinstab bilanċ bejn l-iżvilupp sostenibbli tas-sajd fuq skala żgħira u, fejn applikabbli, l-iżvilupp sostenibbli tat-turiżmu responsabbli;
46.
Jiġbed l-attenzjoni għall-ħtieġa ta' protezzjoni ekonomika u soċjali matul il-perjodi li fihom ma jsirx sajd u fil-każ ta' diżastri li jxekklu l-attivitajiet; jenfasizza l-ħtieġa ta' mekkaniżmi li jipprevedu kumpens għall-pagi għal qligħ mitluf matul dawn il-perjodi; jisħaq li tali kumpens għandu jiġi ttrattat bħala ħin tax-xogħol reali għall-finijiet tal-pensjoni tal-irtirar u intitolamenti oħra tas-sigurtà soċjali;
47.
Jemmen li, jekk nixtiequ naraw tiġdid ġenerazzjonali, iridu jiġu stabbiliti kundizzjonijiet attraenti għaż-żgħażagħ u n-nisa, li jfisser li jiġi vvalutat id-dħul tas-sajd filwaqt li tiġi żgurata l-istabbiltà tiegħu, u l-applikazzjoni tal-prinċipju ta' paga ugwali għal xogħol ta' valur ugwali, tiżdied l-allokazzjoni tal-kwoti għas-sajd fuq skala żgħira f'konformità mal-parir xjentifiku, jiġi żgurat taħriġ taħt kundizzjonijiet li jqisu kif xieraq id-diversità tal-prattiki tas-sajd, l-irkaptu tas-sajd u l-ħtiġijiet ta' kull Stat Membru, kif ukoll jiġu ggarantiti kundizzjonijiet tax-xogħol u sikurezza adegwati abbord; ifakkar li l-FEMSA jipprovdi appoġġ għat-taħriġ u l-iżvilupp professjonali; iqis li t-taħriġ għandu jiggarantixxi komponent prattiku b'saħħtu, filwaqt li titqies ir-realtà speċifika tal-kuntest nazzjonali, reġjonali jew lokali li fih iseħħ; huwa tal-fehma, barra minn hekk, li għandu jkun possibbli li dan jiġi kkombinat mat-taħriġ teoretiku, filwaqt li jsir gwadann ukoll mill-għarfien akkumulat ta' dawk li kienu jew li jinsabu fuq il-baħar;
48.
Jitlob li jiżdiedu r-riżorsi finanzjarji u tekniċi għar-riċerka dwar is-sajd f'kull Stat Membru bil-għan li jiġu żviluppati attivitajiet immirati lejn ir-riżorsi tas-sajd, jiżdiedu u jittejbu l-ġbir tad-data u l-valutazzjoni tal-istat tar-riżorsi.
49.
Jitlob żieda fir-riżorsi finanzjarji u tekniċi għar-riċerka u l-iżvilupp xjentifiċi relatati mas-sajd fl-UE u f'kull Stat Membru; b'mod partikolari, jisħaq fuq il-ħtieġa li jiġu appoġġati l-istituti ta' riċerka u l-laboratorji f'dan il-qasam b'riżorsi materjali u umani bil-għan li jiġu żviluppati attivitajiet immirati lejn il-promozzjoni ta' sajd fuq skala żgħira, kostali u artiġjanali, u l-garanzija ta' fehim aħjar tal-kawżi varji tat-tnaqqis tal-istokkijiet tal-ħut, u l-konservazzjoni tar-riżorsi tal-ħut; jisħaq fuq il-ħtieġa li jiġu involuti s-sajjieda u l-assoċjazzjonijiet tas-sajjieda fl-attivitajiet ta' monitoraġġ xjentifiku, ta' mmappjar, ta' ġbir tad-data, ta' ġestjoni u ta' kontroll, sabiex jittieħed vantaġġ sħiħ mill-għarfien tagħhom;